जमिला जमिल
जमिला आलिया जमिल (अङ्ग्रेजी: Jameela Alia Jamil) (जन्म: २५ फेब्रुअरी १९८६) एक अङ्ग्रेजी अभिनेत्री, रेडियो प्रस्तुतकर्ता, मोडल, लेखिका र अभियन्ता हुन् । उनले सन् २००९ देखि सन् २०१२ सम्म बेलायतको टिभी च्यानल ४ मा एक पप शृङ्खला उद्घोषण गरी आफ्नो जीवनवृत्तिको सुरुवात गरिन् । पछि उनले बिबिसी रेडियो १ मा स्कट मिल्ससँग दी ओफिसियल चार्टको रेडियो उद्घोषक र दी ओफिसियल चार्ट अपडेटमा सह-उद्घोषकको भूमिका निभाइन् । उनी बिबिसी रेडियो १ चार्ट शोको प्रथम महिला एक्कल प्रस्तुतकर्ता हुन् ।

सन् २०१६ मा स्तन क्यान्सरको गलत निदान भएपछि उनले संयुक्त राज्य अमेरिकामा बसाई सरिन् । त्यहाँ हुँदा उनलाई एनबीसीको हास्य शृङ्खला द गुड प्लेसमा टहानी अल-जमिलको भूमिका खेल्न बोलाइयो । उनले भोग, ग्ल्यामर, कस्मोपोलिटन तथा टीन भोगको लागि मोडल गरेकी छिन् र द टाइम्स, कस्मोपोलिटन, द हफिङ्टन पोस्ट तथा कम्पनीका लागि लेखेकी छिन् ।

बाल्यकाल
जमिलको जन्म २५ फेब्रुअरी १९८६ मा लन्डनको ह्यामस्टेडमा भारतीय बुवा र पाकिस्तानी आमाको घरमा भएको थियो । उनी श्रवण शक्तिसम्बन्धि समस्या लिएर जन्मेकी थिइन्, जसलाई ठिक गर्न उनले कयौँ शल्यक्रिया गराएकी छन् । उनको देब्रे कानमा ७०% र दाहिनेमा ५०% श्रवण शक्ति छ भन्ने खुलासा उनले सन् २०१५ मा गरिन् । जमिल भन्छिन् उनी विद्यालयमा हुँदा सतावत र लजालु थिइन् । नौ वर्षको उमेरमा उनलाई शरीरको संयोजी उक्तकहरूलाई प्रभाव पर्ने जेनेटिक डिसअर्डर, एलर्स-ड्यानलोस सिन्ड्रोम देखा पर्यो । यसले विविध लक्षणहरू देखाउँछ, जसले जीवनलाई जोखिममा पर्न सक्छ । यसका केही सामान्य लक्षणहरूमा जोर्नी दुख्ने, लामो छाला, असामान्य दागहरू देखा पर्ने, अत्यधिक थकान हुने, पाचनक्रिया र रक्त संचारमा समस्या देखा पर्ने आदि पर्छन् । किशोरावस्थामा उनी एनोरेक्सिया नर्भोसाबाट पीडित थिइन् र १४ देखि १७ वर्षको उमेरसम्म उनले राम्ररी खान खाइनन् । उनको खाने विकार सामाजिक दबावले गर्दा विकास भएको उनी मान्छिन्:

१७ वर्षको उमेरमा जमिला मौरीबाट भाग्दा उनलाई गाडीले हानेको थियो । यसले गर्दा उनका कयौँ हड्डीहरू भाँच्चिएका थिए । उनी कहिल्यै नहिड्न सक्ने सम्भावना भए तापनि सही औषधोपचारले उनी बिस्तारै ठिक भइन् । यस दुर्घटनाले उनलाई आफ्नो शरीरलाई माया गर्न सिकाएको उनी भन्छिन् । उनले लन्डनको क्विन्स कलेजमा आफ्नो पढाई पुरा गरिन् र क्यालन स्कुल अफ इङ्लिशमा विदेशी विद्यार्थीहरूलाई अङ्ग्रेजी पढाइन् । उनले प्रिमियर मोडल म्यानेजमेन्ट लिमिटेडमा मोडल, फोटोग्राफर र फेशन स्काउटको रूपमा नि काम गरेकी छिन्।

कार्य जीवन

सन् २००९ - सन् २०१५: प्रारम्भिक मिडिया कार्य

जमिल सन् २००८ को अन्त्यतिर बेलायतको रेडियो च्यानल ४ मा म्यूजिक जोन भन्ने कार्यक्रममा देखिएकी थिइन् । सन् २००९ मा उनले बेलायतको टेलिभिजन च्यानल ४ मा प्रस्तुतकर्ताको भूमिका निर्वाह गर्न थालिन् । जनवरी २००९ मा अलेक्सा चङले फ्रेश्ली स्कुइज्ड नामक टेलिभिजन कार्यक्रम छोडेपछि जमिलले उनको ठाउँ लिई निक ग्रिम्शसँग प्रमुख उद्घोषकको काम गरिन् ।

जमिलले बिबो नामक सामाजिक सञ्जालमा द क्लजेट भन्ने अनलाइन फेशनबारे सल्लाह दिने कार्यक्रम सञ्चालन गर्थिन् । ट्वेन्टी ट्वेन्टी टेलिभिजनले रचना र उत्पादन गरेको यस कार्यक्रम बिबो ओरिजिनल्स भित्र पर्थ्यो । त्यही वर्ष जनवरीमा डेभिड बेलीले भोगको "ब्रिटिश एडिटोरियल क्लास अफ २०१०" को लागि उनको तस्वीर खिचेका थिए ।

सन् २०११ देखि सन् २०१४ सम्म उनले कम्पनी नामक महिलाहरूको लागि पत्रिकाको लागि लेख्ने गर्थिन् । जनवरी २०१२ मा जमिलले प्लेयिङ इट स्ट्रेट नामक वास्तविकता कार्यक्रममा जून सार्पोङलाई पुनर्स्थापित गरिन् । सन् २०१२ मा रेज्जी येट्सले बिबिसी रेडियो १ छोड्ने र जमिलले उनलाई पुनर्स्थापित गर्ने घोषणा गरियो । सन् २०१२ को अन्त्यमा जमिलले स्कट मिल्ससँग दी ओफिसियल चार्टको रेडियो उद्घोषक र दी ओफिसियल चार्ट अपडेटमा सह-उद्घोषकको भूमिका निभाइसकेकी थिइन् । जमिलले बिबिसी रेडियो १ चार्ट शोको पहिलो एक्कल महिला प्रस्तुतकर्ताको रूपमा इतिहास बनाइन्। जून २०१२ मा जमिलले भेरीसँगको सहकार्यमा आफ्नो पहिलो फेशन सङ्ग्रह निकालिन् ।

सन् २०१६ - अहिलेसम्म: अभिनय

सन् २०१६ मा स्तन क्यान्सरको गलत निदान भएपछि उनले संयुक्त राज्य अमेरिकामा बसाई सरिन् । उनको अभिनयमा लाग्ने कुनै उद्देश्य थिएन । पटकथा लेखक बन्न चाहन्थिन् । उनको प्रतिनिधिले उनलाई पार्क्स एन्ड रेक्रिएशनको निर्माता माइकल श्यरले एउटा नयाँ हास्य टेलिभिजन शृङ्खलाको लागि बेलायती अभिनेत्री खोजिरहेको कुरा बताइन् । पहिला कुनै अभिनयको अनुभव नभएपनि उनले कोसिस गर्न मानिन् । उनलाई पछि दोस्रो अन्तर्वार्ताको लागि बोलाइयो र टहानीको भूमिका निर्वाह गर्न दिइयो ।

उक्त शृङ्खला सेप्टेम्बर २०१६ मा एनबीसीमा प्रसारण गर्न थालियो, जसमा जमिल द गुड प्लेसको प्रमुख पत्र टहानी अल-जमिलको भूमिका खेलिन् । उनको पत्रले प्रख्यात व्यक्तिहरूको नाम सामान्य बातचितको बिचमा ल्याउने भएकोले टहानी चर्चित बनिन् ।

जमिल पहिलो पल्ट द कटको फेब्रुअरी २०१८ को संस्करणमा अमेरिकी पत्रिकामा देखिएकी थिइन् । उनले डकटेल्समा गान्ड्रा डीको आवाज प्रदान गरिन् । सन् २०१८ मा जमिलले डिज्नी जुनियरमा सन् २०२० मा आउने भारतीय संस्कृतिमा आधारित कार्टुन मीरा, रोयल डिटेक्टिभमा आन्टी पुष्पाको भूमिका निर्वाह गरिन् । सन् २०१८ मा जमिलले लास्ट कल विथ कार्सन डेलीको आवर्ती खण्ड वाइड अवेक विथ जमिला जमिल उद्घोषण गरिन् ।

सन् २०१९ देखि जमिलले टिबिएसमा प्रसारण हुने द मिजरी इन्डेक्स नामक खेल कार्यक्रमको उद्घोषण गर्दै आएकी छिन् ।

मार्च २०२० मा उनले प्लेबोइ पत्रिका "अन स्पीच" संस्करणको लागि सूट र टाइ लगाई आफ्नो तस्वीर खिचाइन् । उनले पछि ट्विटरमा कुनै लुगा लाएर प्लेबोइको लागि फोटोशुट गर्दा अत्यन्तै खुसी भएको बताइन् ।

अप्रिल २०२० मा उनले दी आइ वे पडकास्ट सुरु गरिन्, जुन महिला सशक्तिकरण र समावेशीकरणमा केन्द्रित छ ।

महिला सशक्तिकरण, जातीय समानता र जलवायु परिवर्तनसम्बन्धि सक्रियता
सन् २०१५ को अन्त्यतिर जमिलले वाइ नट पीपल ? नामक अभियान सुरु गरेकी थिइन्, जसबाट विविध क्षमता भएका व्यक्तिहरूको लागि मनोरन्जन कार्यक्रमहरूको सेवन गर्न सजिलो बनाउने आशा गरिएको थियो । मार्च २०१८ मा कोर्टनी, क्लोइ र किम कार्दशियन तथा केन्डल र काइली जेनरका तौलको विवरण गरिएको पोस्ट देखेपछि जमिलले "आइ वे" नामक इन्स्टाग्राम खाता बनाइन् । यस खातामा #iweigh प्रयोग गरी राखिएका तस्वीरहरू राखिन्छ । सामान्यतया यस्ता तस्वीरहरूमा अनुयायीहरूले आफू केका लागि कृतज्ञ छन् भनेर लेखिएको हुन्छ । यस अभियानको लागि जमिललाई सन् २०१८ मा १०० महिला (बिबिसी) मा सूचिकृत गरिएको थियो ।

जमिलले तौल घटाउने वस्तुहरूको विरोधमा पनि आवाज उठाएकी छिन् । उनले किशोरावस्थामा तौल घटाउने औषधीहरू लिएको बताइन् । उनले कार्दशियन परिवार, कार्डी बी र अन्य प्रख्यात व्यक्तिहरूलाई तौल घटाउने वस्तुको विज्ञापन गरेकोमा आलोचना गरेकी छिन् । जमिलले प्रख्यात र अनुयायित व्यक्तिहरूलाई तौल घटाउने वस्तुहरूको विज्ञापन गर्नबाट रोक्न change.org मा १५०,००० हस्ताक्षरको लक्ष्य राखी आवेदन प्रकाशन गरेकी थिइन् । उनले फेसबुक, ट्विटर र इन्स्टाग्राममा १८ वर्षभन्दा सानो व्यक्तिहरूलाई तौल घटाउने वस्तुहरूले विज्ञापन नगर्ने अभियान सुरु गरेकी छिन् ।

जमिलले जलवायु परिवर्तन अभियान र यसमा लागि परेका जेन फोन्डा, ग्रेटा थुनबर्ग र अन्य अभियन्ताहरूको प्रशंसा गर्दै उनी आप्रवासी भएकोले यस अभियानमा पक्राउ हुन नचाहेको बताएकी छिन् ।

परोपकार
जमिल समदायिक आयोजनाहरूलाई आर्थिक सहयोग गर्ने उद्देश्यले सी ४ को ओरेन्ज रककोर्प्स २००९ मा देखिएकी थिइन् । उनले बालबालिकाहरूलाई आफ्नो संस्कृति सिकाउने कार्यक्रमहरूमा सहभागिता जनाएकी छिन् । स्वयमसेवा गरी समाजलाई सहयोग पुर्याउने १६ देखि २५ वर्षका व्यक्तिहरूको लागि उनले विनस्पायर्ड राष्ट्रिय पुरस्कार प्रदान गर्नमा उनले सहयोग पुर्याएकी छिन् । जमिलले स्पन्जबब स्क्वेरप्यान्ट्सको आफ्नै संस्करण निकालेकी छिन्, जसको कमाइ चाइल्डलाइनलाई प्रदान गरिन्छ । जमिलले कमिक रिलिफको लागि £१,००० उठाए बापत १ दिन कुखुराजस्तो देखिने पहिरन लगाउने भनेकी थिइन् । उनले अन्ततः £१६,००० उठाइन् र १६ दिन लगातार कुखुराजस्तो देखिने पहिरन लगाइन् ।

सम्मान
ब्रिटिश भोगको सेप्टेम्बर २०१९ को "फोर्सेस फर चेन्ज" संस्करणको लागि मेगन मार्कलले छनोट गरेका १५ महिलाहरूमध्ये जमिल पनि एक थिइन् ।

२ अगस्ट २०१९ मा जमिललाई एलर्स-ड्यानलोस सोसाइटीद्वारा "२०१९ को अधिवक्ता" को सम्मान दिइएको थियो ।

३ मे २०२० मा जमिलले १२ औँ वार्षिक शोर्टी पुरस्कारमा "फेनम" पुरस्कार पाइन् ।

व्यक्तिगत जीवन
जमिल सन् २०१५ देखि सङ्गीतकार जेम्स ब्लेकसँग प्रेमलीलामा बाँधिएकी छन् । उनले पुरुष र महिला दुबैलाई मन पराउँछिन् ।

सेप्टेम्बर २०१० मा ओली मर्सको लन्डनमा हुने कार्यक्रममा उद्घोषण गर्न जाँदा उनी चिप्लेर लड्दा उनको नाक र कुहिनोमा घाउ भएको, एउटा दाँत झरेको र टाउकोमा चोट लागेको कुरा उनले १ अक्टोबर २०१८ मा गुड मोर्निङ अमेरिकाको एउटा भिडियोमा बताइन् ।

मे २०१९ मा उनले आफ्नो पहिले गरेको गर्भपतनको बारेमा बताइन् । "त्यो मेरो र मैले स्याहार गर्न मानसिक र शारीरिक रूपमा तयार नभएको बच्चाको लागि सबैभन्दा राम्रो र उचित निर्णय थियो," भनेर उनले भनिन् ।

३ अक्टोबर २०१९ मा बिबिसीको हार्ड टकमा उनले आफू पहिले धेरै पटक बलात्कृत भएको खुलासा गर्दै महिलाहरूलाई नराम्रो भन्नु भन्दा पितृसत्तात्मलाई दोषी ठहर्याउनुपर्छ भनिन् ।

१० अक्टोबर २०१९ मा विश्व मानसिक स्वास्थ्य दिवसको अवसरमा उनले पहिले ६ चोटी आत्मघात गर्न खोजेको बताउँदै मानसिक स्वास्थ्यसम्बन्धि समस्या भएका मानिसहरूको लागि उचित स्वास्थ्यसेवा नभएको कुराको आलोचना गरिन् ।

अभिनय

चलचित्र

टेलिभिजन

रेडियो

सन्दर्भ सामग्री

बाह्य कडी
 
 
 
 आइ वे समुदाय

सन् १९८६ मा जन्म
जीवित मानिसहरू
अङ्ग्रेजी टेलिभिजन अभिनेत्रीहरू
अङ्ग्रेजी टेलिभिजन प्रस्तुतकर्ताहरू
अङ्ग्रेजी महिला मोडलहरू
अङ्ग्रेजी नारीवादीहरू
लन्डनका अभिनेत्रीहरू‎